Et stigende smittetal i Jammerbugt Kommune har resulteret i, at Styrelsen for Patientsikkerhed har pålagt restriktioner ved besøg på kommunens plejehjem. Derfor er det fra i dag, den 17. oktober kun i et begrænset omfang muligt at besøge beboerne på kommunens plejecentre. Det meddeler kommunen i en pressemeddelelse. Borgmester: - Beslutningen er nødvendig. Besøg kan kun foregå indendørs, hvis besøget sker i en kritisk situation, eller hvis den besøgende er nærmeste pårørende til beboeren. Alle øvrige besøg skal foregå på udendørs arealer. - Beslutningen er nødvendig at træffe, så vi kan passe på vores ældre og udsatte borgere i kommunen. Vi følger situationen tæt og er i dialog med sundhedsmyndighederne omkring håndteringen, siger borgmester Mogens Gade, i en pressemeddelelse. Styrelsen for Patientsikkerhed vurderer løbende påbuddet om besøgsrestriktionerne, og påbuddet vil være gældende indtil, Styrelsen for Patientsikkerhed ophæver det.
Styrelsen for Patientsikkerhed har pålagt Jammerbugt Kommune at indføre besøgsrestriktioner på alle kommunale og private plejehjem i kommunen, for at inddæmme spredning af Covid-19.